Stina Leek

**Stina Leek** (sündinud 18. mail 1992 Tartus) on Eesti tänavakunstnik, kuraator ja kultuurikorraldaja.

## Haridus ja töö
Stina Leek õppis alates 2012. aastast Kõrgem Kunstikool Pallases meedia- ja reklaamidisaini, kooli lõpetas 2016. aastal.  Ta oli Pallases külalisõppejõud meediadisaini osakonnas, õpetades erialast joonistamist.  2020-2021 töötas ta ettevõttes ÄSS kunstilise juhina; aastatel 2022-2024 töötas kunstnik TYPA keskuses residentuurikoordinaatorina. 
2019. aastal algatas ta kunstnikerühmituse Ajuokse töö, mida ka senini eest vedanud on. Ajuokse rühmituse alt avas Stina Leek 2025. aastal Tartu Aparaaditehases KETT kunstigalerii. 
Leek on kaasatud ka Aparaaditehase avatud kultuuriprogrammi loomingunõukogusse. 

## Rühmitus Ajuokse

2019. aasta mais esitles Leek esimest isikunäitust “Ajuokse” Tartu Aparaaditehases Soulmark Tattoo & Barber salongis. Hiljem kolis see edasi Kivi baari, kus toimus ka näituse lõpupidu.  Sõna “ajuokse” äratas inimestes uudishimu, aga ka šokeeris ja mõjus intrigeerivalt. Leek rõhutab, et ajuokse ei ole mõeldud šokeerima, vaid on Leeki enda loominguline väljendus. Hiljem hakkaski Ajuokse esindama Leekile omast *lowbrow* stiili. 

Leeki isikunäitusest “Ajuokse” väljakasvanud kogukond alustas rühmitusena tööd sama aasta septembris. Kunstnikerühmituse eesmärk on tõsta esile loomeinimeste kogukonda ja luua väljundeid loomingu näitamiseks. Kokku koondusid tänavakuntsnikud, tätoveerijad, *[[lowbrow]]* kunstnikud, koomiksiillustraatorid, naivistid.   2021. aastal avati Tartus Aparaaditehases stuudiopinnana Ajuokse Avangaar, mis toimib eksperimentaalse loomingu tehasena. 
2023. aastaks tegutses rühmituses ligi 60 kunstnikku.  Tänaseks on Ajuokse teinud koostööd peamiselt Eesti ja Balti kunstnikega, ent liikumisse on kaasatud olnud ka kunstnikke Soomest, Ukrainast, Saksamaalt, Itaaliast. 
Ajuokse raames korraldab rühmitus erinevaid üritusi: näituseid, kunstiresidentuure ja kontserte, kaks korda aastas ka kunstilaatasid. Rühmitus väljastab *zine*’, millesse koondub liikmete kunsti, et inimestel oleks võimalus kunstitöid ka väljaspool näituseid uurida. Lisaks tehti Ajuokse alt 2021.-2023. aastani taskuhäälingut “Sõnaokse”.  Ajuokse on olnud seotud ka Stencibility tänavakunstifestivaliga.

## KETT galerii

KETT galerii sündis 2025. aastal Aparaaditehase ettepanekust, mille Leek vastu võttis. Varem asus Ajuokse stuudio Aparaaditehase keldrikorrusel, kus ka laatu peeti. 

KETTi loomisel arvestas Leek põhimõttega, et galeriisse astudes kogeks külastaja hubast keskkonda, mis soodustaks kerget sisseelamist galeriisse. Ettevõtmise eesmärk on tuua kunsti inimestele lähemale ja rõhutada, et kunstis pole ühte ainuõiget tõlgendust. 

KETTis toimunud näitused:
*aprill-mai 2025 – grupinäitus “Võtame enda mitte liiga tõsiselt võtmist väga tõsiselt”
*juuni-juuli 2025 – grupinäitus “Streets of Baltic”
*august-september 2025 – Leedu tänavakunstniku Trexus isikunäitus “C.R.E.A.M.S”
*september-november 2025 – Krõõt Kukkur “Elutuba”
*november-detsember 2025 – Ajuokse aastalõpu grupinäitus “Tiss Is It”

## Kunst

Leek oli esimene oma perekonnas, kes asus kunstiga tegelema.  Noorena joonistas Leek palju, aga leidis, et tema kunstiline väljendus oli tavapärane ja põhines olemasolevatel mallidel. Endale iseloomulikke ideid otsides hakkas Leek katsetama, et leida oma stiil. Katsetuste teel jõudis ta *[[lowbrow]]* stiilini, mis kajastus ka tema isikunäituses “Ajuokse”. 

Leek on öelnud, et kunst aitab tal mõtestada maailma viisil, mida teised väljendusvormid ei võimalda.  Ta vaatleb oma loomingut samuti “ajuokse” perspektiivist: see on tema jaoks looming, mis peab temast välja saama ning millele ei ole võimalik takistusi seada. Leek iseloomustab sellise loomingu sündi kui entusiastlikku ja eksperimenteerivat protsessi. 

Tema töödes on esikohal paks looklev joonegraafika ja rohked silmamunad, mis asendavad lilleõisi ja inimpäid. Oma koomiksilikke joonistusi kirjeldab Leek kui lõbusaid, ent mitte liiga tõsiselt võetavaid ja kergelt labaseid.   

## Näitused ja töö kuraatorina

*2019 – isikunäitus “Ajuokse” 
*2022 – kuraator DEW8 näitusele “UROBOROS KAHEKSAS” 
*2022 – osalus Tartu kunsti aastanäitusel “Elukeskmed” 
*2022 – osalus Tartu Kunstimaja Monumentaalgalerii näitusel “Tartu kunstioksjon *2022” 
*2023 – kuraator Voronja galerii 10. hooaja näitusel “Ajuokse tagurpidi suvetuur” 
*2023 – isikunäitus “Mina olin siin “ / “I Was Here” 
*2023 – osalus Hungry Eyes galerii näitusel “The Streets of Baltics” 
*2023 – osalus Solarise keskuse galerii näitusel “SAH Kunst” 
*2024 – osalus Tartu Kunstimaja näitusel “Kaose kogudus 101”
*2024 – osalus Stencibility tänavakunstifestivali korraldatud näitusel “Hello Mister Police Officer” 
*2025 – osalus Katariin Mudist ja Keithy Kuuspu näitusel “Kahjuks ei osutunud te sellel korral valituks” 
*2025 – osalus kunstnikuna Stencibility tänavakunstifestivalil 
*2025 – KETT galerii 

## Tunnustus
* 2020 – Tartu kultuurikorraldaja nominatsioon

## Viited